ΠΑΣΟΚ – Κίνημα Αλλαγής

Το **ΠΑΣΟΚ – Κίνημα Αλλαγής** (**ΠΑΣΟΚ – ΚΙΝΑΛ**) είναι ελληνικό σοσιαλδημοκρατικό πολιτικό κόμμα. Ιδρύθηκε στις 16 Μαρτίου 2018 ως συνασπισμός κομμάτων με την επωνυμία **Κίνημα Αλλαγής**, ενώ τον Μάρτιο του 2026 ανασυγκροτήθηκε ως ενιαίο πολιτικό κόμμα. Σημερινός πρόεδρος του κόμματος είναι ο Νίκος Ανδρουλάκης.

Εκπροσωπείται στη Βουλή των Ελλήνων με Κοινοβουλευτική ομάδα 32 βουλευτών και στο Ευρωπαϊκό Κοινοβούλιο εκπροσωπείται από τρεις ευρωβουλευτές, οι οποίοι συμμετέχουν στην ομάδα της Προοδευτικής Συμμαχίας Σοσιαλιστών και Δημοκρατών. 

Από τις 21 Νοεμβρίου 2024 είναι το κόμμα της αξιωματικής αντιπολίτευσης, μετά τις διαδοχικές αποχωρήσεις βουλευτών του ΣΥ.ΡΙΖ.Α. - Π.Σ. εξαιτίας εσωτερικών διασπάσεων. Ο ΣΥ.ΡΙΖ.Α. είχε αναδειχθεί δεύτερο κόμμα στις βουλευτικές εκλογές του Ιουνίου του 2023. 

Το ΠΑΣΟΚ – Κίνημα Αλλαγής είναι μέλος του Ευρωπαϊκού Σοσιαλιστικού Κόμματος και της Σοσιαλιστικής Διεθνούς.

## Ιστορικό
### Ίδρυση
[thumb|left|150px|Η [Φώφη Γεννηματά.]]
Τον Ιούλιο του 2017 η πρόεδρος του ΠΑ.ΣΟ.Κ. Φώφη Γεννηματά, από το βήμα του συνεδρίου της Δημοκρατικής Συμπαράταξης, ανακοίνωσε τη δημιουργία ενός νέου ενιαίου κεντροαριστερού φορέα στην Ελλάδα πριν από το τέλος του έτους. Παράλληλα, ο Σταύρος Θεοδωράκης, επικεφαλής του κόμματος Το Ποτάμι, αποφάσισε επίσης να συμμετάσχει στη δημιουργία του φορέα.

Το Νοέμβριο του ίδιου έτους, διεξήχθησαν οι εκλογές για την ανάδειξη του επικεφαλής του νέου πολιτικού φορέα, μεταξύ εννέα υποψηφίων. Επειδή κανένας από τους υποψηφίους δεν κέρδισε την απαιτούμενη πλειοψηφία στον πρώτο γύρο, διεξήχθη και δεύτερος γύρος μεταξύ της Φώφης Γεννηματά και του Νίκου Ανδρουλάκη. Νικητής αναδείχθηκε η Φώφη Γεννηματά, με 56,75% των ψήφων. Στη συνέχεια, ανακοινώθηκε το όνομα του νέου κόμματος και το εξαμελές Πολιτικό Συμβούλιο.

### 2018 - 2021
250px|thumb|right|Το έμβλημα του Κινήματος Αλλαγής (2018-2021).

Το Μάρτιο του 2018 πραγματοποιήθηκε στο Στάδιο Ειρήνης και Φιλίας το Ιδρυτικό Συνέδριο του Κινήματος Αλλαγής. Το συνέδριο ενέκρινε την ιδρυτική διακήρυξη, το καταστατικό και το πρόγραμμα, ενώ παρουσιάστηκε και το έμβλημά του.

Λίγους μήνες αργότερα, τα κομματικά όργανα του Ποταμιού, ύστερα από σχετική εισήγηση του Σταύρου Θεοδωράκη, αποφάσισαν να αποχωρήσουν από το Κίνημα Αλλαγής, λόγω εσωτερικών διαφωνιών, και να συνεχίσουν αυτόνομα. Με την απόφαση αυτή διαφώνησαν αρκετά στελέχη του κόμματος, τα οποία παρέμειναν στο Κίνημα Αλλαγής. Οι Μεταρρυθμιστές της Αριστεράς, του Σπύρου Λυκούδη, που συνεργάζονταν με το Ποτάμι, αποχώρησαν επίσης. Αντίθετα, την απόφαση να παραμείνει στον ενιαίο φορέα έλαβε και η Κίνηση «Μπροστά», η οποία αποχώρησε από το Ποτάμι.

Τον Ιανουάριο του 2019, ο πρόεδρος της Δημοκρατικής Αριστεράς και βουλευτής Επικρατείας Θανάσης Θεοχαρόπουλος διαγράφτηκε από την Κοινοβουλευτική Ομάδα, εξαιτίας της πρόθεσής του να υπερψηφίσει τη συμφωνία για το Μακεδονικό ζήτημα. Το γεγονός αυτό, οδήγησε στην αποχώρηση του κόμματος από το Κίνημα Αλλαγής.

Το Μάρτιο διεξήχθη το 2ο Συνέδριο του Κινήματος Αλλαγής, με σκοπό την οργανωτική ενοποίηση του κόμματος. Εξελέγη νέα Κεντρική Επιτροπή, ενώ το παρόν έδωσε και ο Φρανς Τίμερμανς, επικεφαλής του Ευρωπαϊκού Σοσιαλιστικού Κόμματος για τις ευρωεκλογές του 2019.

Στις ευρωεκλογές του ίδιου έτους, το Κίνημα Αλλαγής έλαβε την τρίτη θέση, με ποσοστό 7,72%, εκλέγοντας δύο ευρωβουλευτές. Ενόψει των πρόωρων εκλογών του Ιουλίου, προσχώρησε στο Κίνημα Αλλαγής ο βουλευτής Β΄ Αθηνών Στάθης Παναγούλης. Στις εκλογές το κόμμα έλαβε 8,10% και εξέλεξε 22 βουλευτές.

### 2021 - σήμερα
[μικρογραφία|180px|Ο [Νίκος Ανδρουλάκης.]]
Τον Οκτώβριο του 2021 ξεκίνησαν οι διαδικασίες εκλογής προέδρου του Κινήματος Αλλαγής, με κύριους υποψηφίους τη Φώφη Γεννηματά, τον Νίκο Ανδρουλάκη τον Ανδρέα Λοβέρδο και τον Χάρη Καστανίδη. Ωστόσο, αιφνιδίως, η Γεννηματά απέσυρε την υποψηφιότητά της για λόγους υγείας και λίγες ημέρες αργότερα απεβίωσε από καρκίνο. Η διαδικασία συνεχίστηκε με την προσθήκη νέων υποψηφίων (Γερουλάνος, Χρηστίδης, Παπανδρέου). Τελικά, στον δεύτερο γύρο των εκλογών, πρόεδρος του Κινήματος Αλλαγής αναδείχθηκε ο Νίκος Ανδρουλάκης, έναντι του Γιώργου Παπανδρέου, με ποσοστό 67,60%.

Το Μάιο του 2022, σε εσωκομματικό  δημοψήφισμα, αποφασίστηκε η μετονομασία του κόμματος σε «ΠΑΣΟΚ - Κίνημα Αλλαγής» και η επαναφορά του πράσινου ανατέλλοντος ηλίου, του γνωστού ιστορικού συμβόλου του ΠΑ.ΣΟ.Κ.. Τον ίδιο μήνα διεξήχθη το 3ο Συνέδριο του κόμματος. Πραγματοποιήθηκαν αλλαγές στο καταστατικό, ενώ οι εργασίες του ολοκληρώθηκαν με την εκλογή των μελών της Κεντρικής Πολιτικής Επιτροπής.

Στις εθνικές εκλογές του 2023, το ΠΑ.ΣΟ.Κ. - Κίνημα Αλλαγής έλαβε 11,46% και εξέλεξε 41 βουλευτές. Καθώς κανένα κόμμα δεν έλαβε αυτοδυναμία και με δεδομένη την αδυναμία σχηματισμού κυβέρνησης συνεργασίας, σχηματίστηκε υπηρεσιακή κυβέρνηση και προκηρύχθηκαν νέες εκλογές. Στις εκλογές του Ιουνίου το ποσοστό του κόμματος ανήλθε στο 11,84%, εκλέγοντας 32 βουλευτές. Λίγες ημέρες μετά τις εκλογές, ο Ανδρέας Λοβέρδος, ιστορικό στέλεχος του κόμματος και δύο φορές υποψήφιος για την προεδρία, παραιτήθηκε από το κόμμα επικαλούμενος πολιτικούς λόγους.

Στις ευρωεκλογές του 2024, το κόμμα απέσπασε 12,79% κερδίζοντας την τρίτη θέση. Η αποτυχία του κόμματος να ξεπεράσει τον ΣΥ.ΡΙΖ.Α. και να αναδειχθεί δεύτερο κόμμα, προκάλεσε δυσαρέσκεια σε στελέχη του κόμματος, τα οποία ζήτησαν εσωκομματικές εκλογές για την ανάδειξη νέου προέδρου. Τον Ιούλιο, η Κεντρική Επιτροπή του κόμματος ανακοίνωσε την διεξαγωγή εσωκομματικών εκλογών για τον Οκτώβριο. Υποψήφιοι ήταν οι: Νίκος Ανδρουλάκης, Παύλος Γερουλάνος, Νάντια Γιαννακοπούλου, Άννα Διαμαντοπούλου, Χάρης Δούκας και Μιχάλης Κατρίνης.

## Ιδεολογία
Ορισμένοι αναλυτές τοποθετούν σήμερα το ΠΑ.ΣΟ.Κ. - ΚΙΝ.ΑΛ. στο κέντρο του πολιτικού φάσματος, ενώ άλλοι επισημαίνουν ότι ανήκει στην κεντροαριστερά. Οι τοποθετήσεις των στελεχών του έχουν αναφορά στη σοσιαλδημοκρατία, τον κοινωνικό φιλελευθερισμό και τον φιλοευρωπαϊσμό.

## Αποτελέσματα εκλογών
### Βουλή των Ελλήνων

### Ευρωπαϊκό Κοινοβούλιο

## Κοινοβουλευτική Ομάδα
### Βουλή των Ελλήνων
#### Κ΄ Κοινοβουλευτική Περίοδος
Μετά από τις βουλευτικές εκλογές του Ιουνίου του 2023, το ΠΑΣΟΚ - Κίνημα Αλλαγής εξέλεξε 32 βουλευτές. Ωστόσο, μετά από αλλαγές η σύνθεση της Κοινοβουλευτικής Ομάδας είναι η εξής:

### Ευρωπαϊκό Κοινοβούλιο
#### 10ο Ευρωπαϊκό Κοινοβούλιο
Μετά τις ευρωεκλογές του 2024, το ΠΑΣΟΚ - Κίνημα Αλλαγής εξέλεξε τρεις ευρωβουλευτές. Η σύνθεση της Κοινοβουλευτικής Ομάδας είναι η εξής:

## Διατελέσαντες πρόεδροι

## Παραπομπές


## Εξωτερικοί σύνδεσμοι
* 

Κατηγορία:Κίνημα Αλλαγής
Κατηγορία:Πανελλήνιο Σοσιαλιστικό Κίνημα
Κατηγορία:Συνασπισμοί πολιτικών κομμάτων στην Ελλάδα
Κατηγορία:Σοσιαλδημοκρατικά κόμματα στην Ελλάδα
Κατηγορία:Ελληνικές κοινοβουλευτικές ομάδες